গত ১৮ সেপ্টেম্বর দক্ষিণ কলকাতায় স্ট্রিট-আলপনা আঁকার কাজ হয়েছিল। সেটির দৈর্ঘ্য ছিল ১.২ কিলোমিটার। মুহূর্তে ভাইরাল হয়ে যায় সেই আলপনার ছবি। ফেসবুক থেকে হোয়াটসঅ্যাপ— সমস্ত জায়গায় ছড়িয়ে পড়ে এই ছবি। একই ভাবে বিশ্বের দরবারে বাংলার সংস্কৃতিকে তুলে ধরতে নদিয়ার ফুলিয়ার একটি ক্লাব রাস্তা জুড়ে আলপনা আঁকল। শনিবার রাত থেকে রবিবার সকাল পর্যন্ত প্রায় আড়াই কিলোমিটারেরও বেশি রাস্তায় আলপনা আকলেন প্রায় ৮০০ জন শিল্পী।
উদ্যোক্তাদের দাবি, এটাই বিশ্বের সব থেকে বড় স্ট্রিট-আলপনা। গত ১৮ সেপ্টেম্বর কলকাতায় স্ট্রিট-আলপনা দেখেই ‘ফুলিয়া জুনিয়র হান্ড্রেড ক্লাব’-এর সদস্যরা এই স্ট্রিট-আলপনা আঁকার সিদ্ধান্ত নেন। 

এই বিষয়ে অন্যান্য খবর

বদলে যাওয়া যুবভারতী দেখেছেন! কিন্তু ফাইনালের যুবভারতীকে চিনতেই পারবেন না


ক্লাব উদ্যোক্তারা জানিয়েছেন, প্রতি বছরেই তাঁরা লক্ষ্মীপুজো বা কালীপুজোয় বাংলার শিল্প ও সংস্কৃতিকে তুলে ধরতে নানান রকম উদ্যোগ নেন। এবার কালী পূজার পরের দিন তাঁরা এই স্ট্রিট আলপনা আঁকার সিদ্ধান্ত নিয়েছিলেন। কিন্তু আবহাওয়া খারাপ থাকায় সেই কর্মসূচি বাতিল হয়ে যায়। তখন জগদ্ধাত্রী পুজোর সময়টিকেই বেছে নেন উদ্যোক্তারা।
শনিবার রাত ৯টা থেকে শুরু হয় রাস্তায় আলপনা আঁকার কাজ। চলে রবিবার সকাল ৭টা পর্যন্ত। ৩৪ নম্বর জাতীয় সড়ক সংলগ্ন ফুলিয়া বাসস্ট্যান্ড মোড় থেকে সবুজ পল্লি পর্যন্ত প্রায় ২.৮ কিলোমিটার রাস্তায় আলপনা আঁকেন স্থানীয় মানুষ ও কলকাতা-সহ নদিয়ার বিভিন্ন প্রান্ত থেকে আসা প্রায় ৮০০ জন শিল্পী। রং ব্যবহার হয় প্রায় ২৫০০ লিটার।
উদ্যোক্তাদের আশা, যদি ‘গিনেস বুক অফ ওয়ার্ল্ড রেকর্ডস’-এ এই স্ট্রিট আলপনা জায়গা করে নিতে পারে, তবে এই এর মাধ্যমে বাংলা তথা নদিয়ার নামও বিশ্বের মানুষের কাছে এক বিশেষ পরিচিতি পাবে।